MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC

NR. 60845/26.10.2026
În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ,

formulăm:

RAPORT DE SPECIALITATE

la proiectul de hotărâre privind însuşirea acţiunii civile formulată de Municipiul Satu Mare împotriva Clubului Sportiv Dinamo M.S.M. 2004 Satu Mare, care face obiectul dosarului nr. 13972/296/2026 aflat pe rolul Judecătoriei Satu Mare

Prin acţiunea înregistrată sub nr. 13972/296/2026, Municipiul Satu Mare, prin primar, a formulat o cerere de chemare în judecată, în contradictoriu cu pârâtul Clubul Sportiv Dinamo M.S.M. 2004 Satu Mare, având ca obiect evacuarea pârâtului, pentru lipsă de titlu, din spaţiul CT3 Carpaţi 2 situat în Municipiul       Satu Mare, str. Fântânele nr. 21 şi  pretenţii în valoare de 90.936 lei (actualizată cu rata inflaţiei şi dobânda legală) reprezentând ocuparea şi utilizarea  fără titlu a imobilului amintit mai sus.


Motivele de fapt şi drept ale acţiunii civile sunt:

·  Imobilul reprezentând fosta centrală termică „CT 3 Carpați 2”, situat în Municipiul Satu Mare, str. Fântânele f.n., aparține domeniului privat al Unității Administrativ-Teritoriale Municipiul Satu Mare. 

· Prin Hotărârea Consiliului Local nr. 32/2004 s-a constituit în favoarea pârâtului Clubul Sportiv Dinamo M.S.M. 2004 Satu Mare un drept de administrare asupra imobilului menționat, pe o perioadă de 10 ani, în scopul desfășurării de activități sportive. 

· La expirarea termenului inițial de 10 ani, prin Hotărârea Consiliului Local nr. 107/29.05.2014, raportul juridic a fost reconfigurat, acordându-se pârâtului un drept de folosință gratuită asupra imobilului pentru o nouă perioadă determinată, repspectiv pentru10 ani. Așadar, cronologic, timp de 20 de ani neîntrerupți (2004–2024), pârâtul a beneficiat de folosința gratuită a bunului. 

· La împlinirea termenului de 10 ani prevăzut de HCL nr. 107/2014, prin cererea nr. 39/15.06.2024, pârâtul a solicitat o nouă prelungire a folosinței gratuite. 

· Având în vedere că modificările aduse prin Codul administrativ, respectiv art. 362 alin. (2) din OUG nr. 57/2019 privind Codul administrativ, bunurile proprietate privată a unităţilor administrativ-teritoriale pot fi date în folosinţă gratuită, doar persoanelor juridice fără scop lucrativ, care desfăşoară activitate de binefacere sau de utilitate publică, ori serviciilor publice. Pârâtul este o persoană juridică de drept privat fără scop lucrativ, iar potrivit dispoziţiilor art. 30 din Legea educaţiei fizice şi sportului nr. 69/2000, pot primi spre administrare sau în folosinţă gratuită imobilele care deservesc activitatea sportivă, baze şi instalaţii sportive, doar cluburile sportive de drept public.  
· În atare condiţii, prin Hotărârea Consiliului Local al Municipiului Satu Mare nr. 268/29.08.2024, autoritatea deliberativă locală a respins în mod justificat solicitarea de prelungire a dreptului de folosință gratuită, manifestându-și opțiunea legitimă de a afecta spațiul unor activități sportive ale structurilor din subordinea sa. 
· Pârâtul a promovat inițial o acțiune în contencios administrativ (Dosar nr. 1404/83/CA/2024), solicitând obligarea Consiliului Local al mun. Satu Mare la acordarea dreptului de folosință gratuită pe o perioadă nouă de 10 ani, iar în subsidiar, despăgubiri de 447.711 lei (reprezentând contravaloarea aferentă investiţiilor şi lucrărilor de transformare, modernizare şi amenajare).  Prin Sentința civilă nr. 472/CA/2025 din 17.12.2025, Tribunalul Satu Mare a respins capetele privind atribuirea spațiului ca rămase fără obiect (ca urmare a emiterii HCL nr. 268/2024) și a respins ca inadmisibil capătul de cerere privind despăgubirile.  Soluția instanței de fond a rămas DEFINITIVĂ prin Decizia nr. 352/CA/2026 - R din 22.05.2026 pronunțată de Curtea de Apel Oradea, care a respins recursul Clubului.  Prin aceste hotărâri judecătorești s-a statuat în mod definitiv că refuzul Consiliului Local de prelungire a folosinței este un act administrativ legal. 

Având în vedere că pârâtul Clubul Sportiv Dinamo M.S.M. 2004 Satu Mare nu mai deţine vreun titlu juridic asupra spaţiului s-a demarat procedura evacuării din imobilele folosite sau ocupate de drept conform prevederilor Codului de procedură civilă, iar acţiunea face obiectul dosarului nr. 13972/296/2026, cu termen de judecată stabilit pentru data de 03.11.2026.

Pârâtul a invocat în faţa instanţei de fond excepţia lipsei mandatului dat de Consiliul Local al mun. Satu Mare în vederea promovării acţiunii.  


Primarul are calitatea de reprezentant legal al UAT-ului în relațiile cu terții și în justiție, potrivit prevederilor art. 109 din OUG nr. 57/2019 privind Codul Administrativ, iar pârâtul a susţinut în faţa instanţei că drepturile procesuale referitoare la acțiunile în justiție care angajează unitatea administrativ-teritorială necesită manifestarea de voință explicită a autorității deliberative, respectiv a Consiliului Local.


Având în vedere că acțiunea civilă menționată vizează protejarea drepturilor și intereselor patrimoniale/nepatrimoniale ale Municipiului Satu Mare, se impune promovarea și adoptarea prezentului proiect de hotărâre din considerente de strictă legalitate procesuală.


Adoptarea prezentei hotărâri este imperios necesară pentru a preîntâmpina și a neutraliza invocarea de către partea adversă a excepției lipsei calității de reprezentant sau a excepției lipsei dovezii mandatului (lipsa calității procesuale de reprezentant), reglementată de art. 82 din Codul de procedură civilă.

În lipsa unui act administrativ prin care Consiliul Local să își însușească în mod expres acțiunea civilă introdusă și să mandateze Primarul pentru continuarea procedurilor judiciare, există riscul iminent ca instanța de judecată să admită excepția procedurală menționată, fapt ce ar conduce la anularea cererii de chemare în judecată.

 În consecinţă, proiectul de hotărâre privind însuşirea acţiunii civile formulată de Municipiul Satu Mare împotriva Clubului Sportiv Dinamo M.S.M. 2004 Satu Mare, care face obiectul dosarului nr. 13972/296/2026 aflat pe rolul Judecătoriei Satu Mare, se înaintează Consiliului Local al municipiului Satu Mare cu propunere de aprobare.

